FOTO'S: Besoekers lê behoorlik weg in Nampo | Netwerk24
Deur Alet van der Walt 15 Mei 2019 13:12
Woensdag was die skou in Nampopark buite Bothaville nog besiger as Dinsdag en die kosstalletjies en restaurante het flink sake gedoen.
Die broers Mark en Jason Reed het reeds vroeg Woensdagoggend elk aan ’n beesvleisburger weggelê.Foto: Alet van der Walt
Klub 200, ’n restaurant wat deur Hennenman se gemeenskap bedryf word, verkoop gewoonlik 15 000 borde kos gedurende hierdie tyd en Riana Strydom, predikantsvrou van die dorp, sê sy glo vanjaar sal geen uitsondering wees nie.
Klub 200 verkoop ontbyt, middagetes en allerlei lekkernye.
Die restaurant is elke dag stampvol van besoekers wat kom aansit vir ’n bord kos en die kelners, leerlinge van die Hoërskool Hennenman, skarrel om voor te bly.
Die restaurant word ten bate van ’n paar ouetehuise, ’n kinderhuis en Hennenman se skole bedryf, en sorg jaarlikse vir ’n welkome inspuiting vir dié instansies se geldsake.
Die Wagyu-burgerstalletjie het Dinsdag 1 500 hamburgers verkoop, en Annelie van Rooyen van Vierfontein het Woensdagoggend gesê sy dink soos die dag vorder, gaan dinge net besiger word.
Johan Jordaan van Boksburg het by Klub 200-ontbyt gekoop. Jordaan sê dit is sy eerste besoek hier. Hy stel veral in die landbouwerktuie belang.Foto: Alet van der Walt
Dietmar Keil, ’n alpakka-boer van die Paarl, stal jaarliks alpakka-produkte by Nampo uit. By hom is Retha Jacobs van Bloemfontein wat een van die serpe bewonder. Foto: Alet van der Walt
Louise du Toit en Jacques de Beer van die Nguni-beestelersgenootskap beman die stalletjie waar besoekers produkte van Nguni-vel kan koop. Handsakke, kussings, geweersakke en gebreide velle word uitgestal.Foto: Alet van der Walt
Die tweeling MG en Iwan Boers van Kemptonpark bekyk een van die skape in die vee-afdeling in Nampopark.Foto: Alet van der Walt
Lienke Mostert van Bethlehem bewonder twee miniatuurperdjies, Amy (links) en Buttercup. Die perdjies van Cutie Pie-telers is in Nampopark te sien.Foto: Alet van der Walt
Meer oor: Bothaville | Nampo